সব কালে, সব বাস্তবতায় সমাজকে অবলম্বন করে, সমাজের সুখ-দুঃখ, জরা, আশা-আকাঙ্ঙক্ষাকে কেন্দ্র করেই শিল্পকলার সকল শাখা তার সুগভীর পথ নির্মাণ করেছে। এবং এসবের স্রষ্টা শিল্পীরা জীবন ও প্রকৃতির যা কিছুকে নিজের অন্তর্গত করে নিয়েছেন, সবকিছুকেই দেখেছেন সমাজের এক-একজন সদস্য হিসেবে, কিংবা সমাজের বহু দৃষ্টি ও স্ব্বর এসে মিলিত হয়েছে তাদের চৈতন্যে। কারণ শিল্পীরা তাদের সমাজেরই জাত এবং মানবীয় অভিজ্ঞতার বাইরে তাদের কোনো বিস্তৃত চিন্তাবিশ্ব নেই। শিল্পীর অন্তরে যত সুগভীর রহস্য থাক কিংবা তাদের সৃষ্টিতে যত বিস্ময়ই থাক, সবই তৈরি হয়ে ওঠে সমাজ বাস্তবতা থেকে।